S-1000/2013

Mál þetta, sem þingfest var 10. þessa mánaðar og dómtekið samdægurs, var höfðað með ákæru ríkissaksóknara, dagsettri 14. nóvember síðastliðinn, á hendur A-x-x L-x-x R-x-x, kt. 000000-0000, [...], „fyrir eftirfarandi umferðar- og hegningarlagabrot laugardaginn 22. júní 2013:

1. Umferðarlagabrot, með því að hafa ekið bifreiðinni BJ-670, sviptur ökuréttindum, undir áhrifum áfengis (vínandamagn í blóði 1,21 ‰) og óhæfur til að stjórna henni örugglega vegna áhrifa ávana og fíkniefna (amfetamín í blóði 250 ng/ml og MDMA í blóði 160 ng/ml) um Reykjanesbraut í Garðabæ, uns lögregla stöðvaði aksturinn við Kaplakrika í Hafnarfirði.

Telst þetta varða við 1., sbr. 2. mgr. 45. gr., 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

2. Rangar sakargiftir, með því að hafa, er lögregla hafði afskipti af akstri ákærða í framangreint skipti, skýrt lögreglu rangt frá nafni sínu og kennitölu er ákærði gaf upp nafn og kennitölu A, kt. 000000-0000, og ritaði nafn hans undir upplýsingablað fyrir handtekna menn og upplýsingablað um ölvunar- og fíkniefnaakstur og þannig leitast við að koma því til leiðar að A yrði sakaður um refsiverða háttsemi.

Telst þetta varða við 148. gr. almennra hegningarlaga nr. 19/1940.“

Í ákæru er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. umferðarlaga nr. 50/1987.

Ákærði hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu og eftir að sækjandi og vejandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa.

Ákærði er fæddur í október 1985. Samkvæmt framlögðu sakavottorði á hann nokkurn sakaferil að baki sem nær aftur til ársins 2003. Ákærði gekkst með viðurlagaákvörðun undir sektargreiðslu árið 2003 fyrir að hafa ekið undir áhrifum áfengis, auk brots gegn 1. mgr. 4. gr. umferðarlaga. Jafnframt var hann sviptur ökurétti í tólf mánuði. Þá var honum með lögreglustjórasátt árið 2005 gert að greiða 28.000 króna sekt vegna brota gegn lögum um ávana- og fíkniefni. Á árinu 2009 var ákærði í tvígang dæmdur. Fyrst var hann með dómi 3. september það ár dæmdur til að greiða 100.000 króna sekt fyrir eignaspjöll. Síðan var ákærði með dómi 7. desember sama ár dæmdur í fangelsi í tvo mánuði, skilorðsbundið til tveggja ára, fyrir brot gegn 1. mgr. 218. gr. almennra hegningarlaga. Þann 24. nóvember 2010 var ákærði dæmdur til 280.000 króna sektar fyrir brot gegn nokkrum ákvæðum umferðarlaga, þar með talið fyrir að hafa ekið undir áhrifum fíkniefna. Var hann að einnig sviptur ökurétti í fjóra mánuði. Þann 16. september 2011 gekkst ákærði undir tvær sættir hjá lögreglustjóra. Annars vegar var honum gert að greiða 60.000 króna sekt vegna umferðarlagabrota og var hann sömuleiðis svitpur ökurétti í þrjá mánuði. Með hinni sáttinni var ákærða gert að greiða 90.000 króna sekt vegna brota gegn ákvæðum vopnalaga og laga um ávana- og fíkniefni. Með dómi Hæstaréttar Íslands 31. janúar síðastliðinn var ákærði svo dæmdur í sex mánaða fangelsi fyrir brot gegn 1. mgr. 218. gr. almennra hegningarlaga, en með dóminum var dæmdur upp framangreindur skilorðsdómur ákræða frá 7. desember 2009. Áfrýjað var héraðsdómi frá 28. febrúar 2012. Loks gekkst ákærði undir sátt hjá lögreglustjóra 22. mars síðastliðinn vegna aksturs undir áhrifum áfengis og fíkniefna, auk þess að hafa ekið án þess að endurnýja ökuskírteini sitt. Var honum gert að greiða 425.000 króna sekt.

Þykir refsing ákærða hæfilega ákveðin fangelsi í tvo mánuði. Ekki eru efni til að skilorðsbinda refsinguna. Ákærði skal jafnframt sviptur ökurétti.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, sem er samkvæmt yfirliti 105.133 krónur og þóknun skipaðs verjanda síns, S-kk-ef A-kk-ef S-kk-ef hæstaréttarlögmanns, sem þykir hæfilega ákveðin 50.200 krónur. Við ákvörðun þóknunar hefur verið tekið tillit til virðisaukaskatts.

Dóm þennan kveður upp H-kk-nf Þ-kk-nf aðstoðarmaður dómara.

D ó m s o r ð :

Ákærði, A-x-x L-x-x R-x-x sæti fangelsi í tvo mánuði.

Ákærði er sviptur ökurétti ævilangt.

Ákærði greiði 155.333 krónur í sakarkostnað, þar með talda þóknun skipaðs verjanda síns, S-kk-ef A-kk-ef S-kk-ef hæstaréttarlögmanns, 50.200 krónur.

H-kk-nf Þ-kk-nf